Národný akčný plán
Sčítania obyvateľov, domov a bytov 2021
na roky 2017 – 2020

Dokument vypracoval Štatistický úrad SR v spolupráci so zástupcami Ministerstva vnútra SR, Ministerstva financií SR, Ministerstva zahraničných vecí a európskych záležitostí SR, Ministerstva zdravotníctva SR, Úradu pre dohľad nad zdravotnou starostlivosťou, Ministerstva dopravy a výstavby SR, Ministerstva spravodlivosti SR, Generálneho riaditeľstva Zboru väzenskej a justičnej stráže, Ministerstva práce, sociálnych vecí a rodiny SR, Sociálnej poisťovne, Ministerstva životného prostredia SR, Ministerstva školstva, vedy, výskumu a športu SR, Ministerstva kultúry SR, Ministerstva obrany SR, Úradu vlády SR, Úradu podpredsedu vlády SR pre investície a informatizáciu, Úradu splnomocnenca vlády SR pre národnostné menšiny, Úradu splnomocnenca vlády SR pre rómske komunity, Úradu splnomocnenca vlády SR pre rozvoj občianskej spoločnosti, Úradu geodézie, kartografie a katastra SR, Úradu na ochranu osobných údajov SR, Združenia miest a obcí Slovenska a Únie miest Slovenska.

Obsah

1.	Východiská tvorby Národného akčného plánu Sčítania obyvateľov, domov a bytov  2021 na roky 2017 – 2020

2.	Zoznam strategických cieľov Národného akčného plánu Sčítania obyvateľov, domov a bytov 2021 na roky 2017 – 2020

3.	Realizácia strategických cieľov Národného akčného plánu Sčítania obyvateľov, domov a bytov 2021 na roky 2017 – 2020

Strategický cieľ 1: 
Zabezpečiť maximálne využitie údajov z registrov a administratívnych zdrojov na účely SODB 2021

Strategický cieľ 2: 
Harmonizovať údaj o počte obyvateľov v rôznych zdrojoch (v demografickej štatistike, obecnej evidencii a Registri fyzických osôb)

Strategický cieľ 3: 
Zabezpečiť územnú prípravu v súlade s požiadavkami integrovaného SODB 2021

Strategický cieľ 4: 
Účinne zohľadniť špecifiká vyplývajúce z charakteru obce pri príprave SODB 2021

Strategický cieľ 5: 
Venovať zvýšenú pozornosť osobitným skupinám a skupinám obyvateľov, ktorých sčítanie si vyžiada špecifický prístup

Strategický cieľ 6: 
Zabezpečiť prístup k elektronickému sčítaniu obyvateľov, domov a bytov

Strategický cieľ 7: 
Pripraviť návrh zákona o SODB 2021, ktorý zohľadní požiadavky integrovaného SODB 2021 v Slovenskej republike

Strategický cieľ 8: 
Prezentovať sčítanie ako vec verejnú s dôrazom na jej celospoločenský prínos

1.	Východiská tvorby Národného akčného plánu Sčítania obyvateľov, domov a bytov 2021 na roky 2017 – 2020 

Sčítanie obyvateľov, domov a bytov (ďalej „SODB“) v roku 2021 bude súčasťou celosvetového programu populačných, domových a bytových cenzov, ktorý sa uskutočňuje pod záštitou Európskej únie (ďalej „EÚ“) a Organizácie Spojených národov. Členské štáty EÚ majú povinnosť uskutočniť sčítanie v tom istom roku (2021) a zisťovať údaje podľa rovnakých, resp. porovnateľných definícií.  
 
Národný akčný plán Sčítania obyvateľov, domov a bytov 2021 na roky 2017 – 2020 (ďalej „NAP SODB 2021“) vychádza z nariadenia Európskeho parlamentu a Rady (EÚ) 2015/759 z 29. apríla 2015, ktorým sa mení nariadenie (ES) č. 223/2009 o európskej štatistike. Rešpektuje všetky relevantné požiadavky obsiahnuté v nariadeniach Európskeho  parlamentu, Rady a Komisie, predovšetkým v nariadení č. 763/2008 o sčítaní obyvateľov, domov a bytov z 9. júla 2008, ktoré zabezpečuje o. i. zber, spracovanie a jednotné pravidlá poskytovania komplexných porovnateľných štatistických údajov o obyvateľoch, ich hlavných rodinných a ekonomických charakteristikách a bývaní za desaťročné obdobie od predchádzajúceho cenzu. NAP SODB 2021 zohľadňuje aj známy obsah pripravovaných implementačných nariadení, ktoré stanovia referenčný rok, program štatistických údajov a metaúdajov pre sčítanie, technické špecifikácie tém a ich členenie a správy o kvalite údajov. Z ďalších medzinárodných dokumentov, ktoré sa využili pri tvorbe NAP SODB 2021, sú kľúčové Odporúčania európskych štatistikov pre sčítanie obyvateľov, domov a bytov okolo roku 2020. 

Na národnej úrovni sa NAP SODB 2021 opiera o zákon č. 540/2001 Z. z. o štátnej štatistike v znení neskorších predpisov a Programové vyhlásenie vlády Slovenskej republiky na roky 2016 – 2020 z apríla 2016, v ktorom sa o. i. píše: „Vláda podporí sčítanie obyvateľov, domov a bytov v roku 2021 ako jedinečnú príležitosť získať spoľahlivé, porovnateľné a vzájomne prepojené štatistické údaje a informácie o stave spoločnosti, jej štruktúrach a bývaní. Bude pri tom dbať na zníženie administratívnej záťaže obyvateľov.“ 

NAP SODB 2021 podrobne rozpracúva koncepčný zámer SODB 2021 načrtnutý v materiáli Informácia o Sčítaní obyvateľov, domov a bytov 2021 v Slovenskej republike, ktorý 17. augusta 2016 zobrala na vedomie vláda Slovenskej republiky. Zameriava sa na konkrétne oblasti a činnosti prípravy SODB 2021. Nepokrýva celú prípravu cenzu, ale predovšetkým tie oblasti a činnosti, kde je nevyhnutná spolupráca a súčinnosť s vybranými ministerstvami, ostatnými ústrednými orgánmi štátnej správy, organizáciami v ich pôsobnosti a samosprávou.   

Štatistický úrad SR pristúpil k tvorbe NAP SODB 2021 najmä preto, že v roku 2021 sa na Slovensku prvýkrát v histórii uskutoční sčítanie, ktoré bude integrovať údaje získané od obyvateľov, z vybraných administratívnych zdrojov a registrov. Očakáva sa, že integrované sčítanie okrem zníženia administratívnej záťaže respondentov zvýši kvalitu údajov a informácií (vo vyčerpávajúcich sčítaniach sa zvyšuje miera neodpovedí na niektoré otázky), ich efektívnosť (využitie už existujúcich zdrojov údajov) a prispeje k harmonizácii údajov o počte obyvateľov (osobitne v demografickej štatistike a evidencii obcí).  

Úspešný prechod od tradičného sčítania k integrovanému sčítaniu nie je možné dosiahnuť bez partnerskej spolupráce Štatistického úradu SR s vybranými ministerstvami, ostatnými ústrednými orgánmi štátnej správy, organizáciami v ich pôsobnosti a samosprávou. Predložený návrh NAP SODB 2021 je prvým koncepčným výstupom z tejto spolupráce. Obsahuje harmonogram konkrétnych úloh, ktorých splnenie je nevyhnutné na uskutočnenie integrovaného sčítania v podmienkach Slovenskej republiky, a mechanizmus ich kontroly. 

  
2.	Zoznam strategických cieľov Národného akčného plánu Sčítania obyvateľov, domov a bytov 2021 na roky 2017 – 2020

1.	Zabezpečiť maximálne využitie údajov z registrov a administratívnych zdrojov na účely SODB 2021

2.	Harmonizovať údaj o počte obyvateľov v rôznych zdrojoch (v demografickej štatistike, obecnej evidencii a Registri fyzických osôb) 

3.	Zabezpečiť územnú prípravu v súlade s požiadavkami integrovaného SODB 2021 

4.	Účinne zohľadniť špecifiká vyplývajúce z charakteru obce pri príprave SODB 2021  

5.	Venovať zvýšenú pozornosť osobitným skupinám a skupinám obyvateľov, ktorých sčítanie si vyžiada špecifický prístup 

6.	Zabezpečiť prístup k elektronickému sčítaniu obyvateľov, domov a bytov

7.	Pripraviť návrh zákona o SODB 2021, ktorý zohľadní požiadavky integrovaného SODB 2021 v Slovenskej republike 

8.	Prezentovať sčítanie ako vec verejnú s dôrazom na jej celospoločenský prínos

3.	Realizácia strategických cieľov Národného akčného plánu Sčítania obyvateľov, domov a bytov 2021 na roky 2017 – 2020

Strategický cieľ 1: 
Zabezpečiť maximálne využitie údajov z registrov a administratívnych zdrojov na účely SODB 2021
	
	Vláda Slovenskej republiky v Programovom vyhlásení na roky 2016 – 2020 konštatuje, že SODB 2021 vníma ako „jedinečnú príležitosť získať spoľahlivé, porovnateľné a vzájomne prepojené štatistické údaje a informácie o stave spoločnosti, jej štruktúrach a bývaní. Bude pri tom dbať na zníženie administratívnej záťaže obyvateľov.“ Dosiahnuť zníženie administratívnej záťaže obyvateľov v SODB 2021 znamená získať časť požadovaných údajov iným spôsobom ako od obyvateľov. 

	Štatistický úrad SR navrhuje vykonať v roku 2021 integrované sčítanie obyvateľov, domov a bytov, v ktorom sa okrem terénneho zisťovania využijú aj údaje z vybraných registrov a administratívnych zdrojov údajov (ďalej „AZÚ“). Na základe súčasného stavu poznania  vytypoval ako východiskové pre potreby pripravovaného cenzu tieto zdroje: 1) Register fyzických osôb, 2) Register adries, 3) Centrálny register poistencov verejného zdravotného poistenia Úradu pre dohľad nad zdravotnou starostlivosťou, 4) Rezortný informačný systém Ministerstva školstva, vedy, výskumu a športu SR, 5) Informačný systém Sociálnej poisťovne, 6) Informačný systém geodézie, kartografie a katastra, 7) Informačný systém Evidencia obvinených a odsúdených, ktorý prevádzkuje Generálne riaditeľstvo Zboru väzenskej a justičnej stráže (ďalej „vybrané registre a AZÚ“).
 
	Štatistický úrad SR predpokladal, že v SODB 2021 využije aj údaje z Registra bytov. Zo zoznamu vytypovaných východiskových zdrojov údajov však Register bytov musel byť vypustený z dôvodu zásadnej pripomienky, ktorú si v príprave NAP SODB 2021 uplatnilo Ministerstvo dopravy a výstavby SR. Podľa oficiálneho vyjadrenia tohto ministerstva vzhľadom na stav rozpracovania projektu, ako aj fakt, že všetky aktivity týkajúce sa registra boli v čase finalizácie návrhu NAP SODB 2021 zastavené, nie je možné očakávať, že Register bytov bude funkčným, verifikovaným a relevantným zdrojom údajov pre najbližší cenzus. Ministerstvo dopravy a výstavby SR výhľadovo predpokladá, že Register bytov by mohol byť k dispozícii až pre sčítanie v roku 2031. Z tohto dôvodu musí Štatistický úrad SR nájsť iný spôsob, ako s čo najnižšou administratívnou záťažou získa údaje o domoch a bytoch.        
	
	Údaje z uvedených siedmich vytypovaných zdrojov sa využijú buď ako potenciálne zdroje údajov, ktoré sa doteraz získavali priamo od obyvateľov, pri štatistickom spracovaní výsledkov SODB 2021, alebo ako nástroj kontroly a koherencie. 

	Vzhľadom na to, že údaje obsiahnuté v administratívnych zdrojoch sa primárne zbierajú na iné ako štatistické účely, je potrebné ich spracovať tak, aby spĺňali kritériá štatistickej využiteľnosti. Táto aktivita si vyžiada intenzívnu otvorenú a ústretovú spoluprácu správcov vybraných registrov a AZÚ so Štatistickým úradom SR, ako aj intenzívne analyzovanie údajov a ich štatistické spracovanie.

	Medzinárodne uznávané základné princípy oficiálnej štatistiky zaväzujú Štatistický úrad SR prezentovať v záujme správnej interpretácie údajov aj informácie o zdrojoch, metódach a postupoch, ktoré sa uplatňujú v štátnej štatistike. Údaje z vybraných registrov a administratívnych zdrojov sa preto budú dať využiť na účely SODB 2021 len vtedy, ak ich neoddeliteľnou súčasťou budú štandardizované a priebežne aktualizované metaúdaje, ktoré správcovia vybraných registrov a AZÚ sprístupnia Štatistickému úradu SR spolu s údajmi. 

	Kvalita štatistických produktov sa v súčasnosti meria šiestimi dimenziami definovanými Eurostatom: relevantnosťou, presnosťou, včasnosťou, dostupnosťou a jasnosťou, porovnateľnosťou a koherentnosťou. Vzhľadom na to, že tieto kritériá nie sú v celom rozsahu aplikovateľné na údaje v administratívnych zdrojoch a registroch, ich kvalita sa vyhodnocuje podľa osobitného rámca. Najčastejšie sa posudzujú tri hyperdimenzie: zdroj údajov, metaúdaje a údaje. Štatistický úrad SR vymedzí na základe výsledkov štúdie ako indikátory kvality zdroja najmä včasnosť (dĺžka časového intervalu medzi koncom referenčného obdobia a termínom dodania údajov), formát (v akom sa údaje dodávajú), kontakt (názov zdroja údajov, kontaktná osoba), porovnateľnosť premenných, existenciu nedôveryhodných objektov, nepravdepodobných hodnôt a pod. Je potrebné si tiež uvedomiť, že ani dobrá kvalita AZÚ ešte neznamená, že údaje sú vhodné na využitie v štatistike.

 	Vzhľadom na zložitosť celého procesu Štatistický úrad SR navrhuje vytvorenie medzirezortného analytického tímu pod vedením svojho zástupcu. Jeho poslaním bude koordinovať prípravu údajov a metaúdajov vo vybraných registroch a administratívnych zdrojoch s cieľom dosiahnuť ich čo najefektívnejšie využitie v SODB 2021 v súlade s európskym nariadením o ochrane osobných údajov a platným znením zákona o ochrane osobných údajov.

1.	Navrhovaná aktivita/
opatrenie:	Pripraviť na účely SODB 2021 údaje vo vybraných registroch a administratívnych zdrojoch  	
	Indikátor plnenia:	počet údajových dávok z jednotlivých zdrojov za rok	
	Termín plnenia:	2017 – 2020	
	Zodpovední gestori:	Ministerstvo vnútra SR (Register fyzických osôb, Register adries), Úrad pre dohľad nad zdravotnou starostlivosťou (Centrálny register poistencov verejného zdravotného poistenia), Ministerstvo školstva, vedy, výskumu a športu SR (Rezortný informačný systém), Sociálna poisťovňa (Informačný systém), Úrad geodézie, kartografie a katastra SR (Informačný systém geodézie, kartografie a katastra), Generálne riaditeľstvo Zboru väzenskej a justičnej stráže (Informačný systém Evidencia obvinených a odsúdených) 	
	Spolupracujúce subjekty:	Štatistický úrad SR, Úrad podpredsedu vlády SR pre investície a informatizáciu	
	Zdroje financovania:	Ministerstvo vnútra SR (Register fyzických osôb, Register adries), Úrad pre dohľad nad zdravotnou starostlivosťou (Centrálny register poistencov verejného zdravotného poistenia), Ministerstvo školstva, vedy, výskumu a športu SR (Rezortný informačný systém), Sociálna poisťovňa (Informačný systém), Úrad geodézie, kartografie a katastra SR (Informačný systém geodézie, kartografie a katastra), Generálne riaditeľstvo Zboru väzenskej a justičnej stráže (Informačný systém Evidencia obvinených a odsúdených)

2.	Navrhovaná aktivita/
opatrenie:	Zabezpečiť štandardizáciu metaúdajov k údajom vo vybraných registroch a administratívnych zdrojoch  a v nadväznosti na vykonané zmeny ich aktualizovať 	
	Indikátory plnenia:	počet súborov metaúdajov za jednotlivé zdroje, počet aktualizácií súborov metaúdajov za rok	
	Termín plnenia:	2017 – 2020	
	Zodpovední gestori:	Ministerstvo vnútra SR (Register fyzických osôb, Register adries), Úrad pre dohľad nad zdravotnou starostlivosťou (Centrálny register poistencov verejného zdravotného poistenia), Ministerstvo školstva, vedy, výskumu a športu SR (Rezortný informačný systém), Sociálna poisťovňa (Informačný systém), Úrad geodézie, kartografie a katastra SR (Informačný systém geodézie, kartografie a katastra), Generálne riaditeľstvo Zboru väzenskej a justičnej stráže (Informačný systém Evidencia obvinených a odsúdených)   	
	Spolupracujúce subjekty:	Štatistický úrad SR, Úrad podpredsedu vlády SR pre investície a informatizáciu	
	Zdroje financovania:	Ministerstvo vnútra SR (Register fyzických osôb, Register adries), Úrad pre dohľad nad zdravotnou starostlivosťou (Centrálny register poistencov verejného zdravotného poistenia), Ministerstvo školstva, vedy, výskumu a športu SR (Rezortný informačný systém), Sociálna poisťovňa (Informačný systém), Úrad geodézie, kartografie a katastra SR (Informačný systém geodézie, kartografie a katastra), Generálne riaditeľstvo Zboru väzenskej a justičnej stráže (Informačný systém Evidencia obvinených a odsúdených)   	
3.	Navrhovaná aktivita/
opatrenie:	Zabezpečiť relevantnú kvalitu údajov vo vybraných registroch a administratívnych zdrojoch  	
	Indikátor plnenia:	správy o kvalite	
	Termín plnenia:	2017 – 2020	
	Zodpovední gestori:	Ministerstvo vnútra SR (Register fyzických osôb, Register adries), Úrad pre dohľad nad zdravotnou starostlivosťou (Centrálny register poistencov verejného zdravotného poistenia), Ministerstvo školstva, vedy, výskumu a športu SR (Rezortný informačný systém), Sociálna poisťovňa (Informačný systém), Úrad geodézie, kartografie a katastra SR (Informačný systém geodézie, kartografie a katastra), Generálne riaditeľstvo Zboru väzenskej a justičnej stráže (Informačný systém Evidencia obvinených a odsúdených)	
	Spolupracujúce subjekty:	Štatistický úrad SR, Úrad podpredsedu vlády SR pre investície a informatizáciu 	
	Zdroje financovania:	Ministerstvo vnútra SR (Register fyzických osôb, Register adries), Úrad pre dohľad nad zdravotnou starostlivosťou (Centrálny register poistencov verejného zdravotného poistenia), Ministerstvo školstva, vedy, výskumu a športu SR (Rezortný informačný systém), Sociálna poisťovňa (Informačný systém), Úrad geodézie, kartografie a katastra SR (Informačný systém geodézie, kartografie a katastra), Generálne riaditeľstvo Zboru väzenskej a justičnej stráže (Informačný systém Evidencia obvinených a odsúdených)	
4.	Navrhovaná aktivita/
opatrenie:	Vytvoriť medzirezortný analytický tím na zabezpečenie čo najefektívnejšieho využitia vybraných registrov a AZÚ na účely SODB 2021 	
	Indikátor plnenia:	zriadenie analytického tímu	
	Termín plnenia:	2017 	
	Zodpovedný gestor:	Štatistický úrad SR	
	Spolupracujúce subjekty:	Ministerstvo vnútra SR (Register fyzických osôb, Register adries), Úrad pre dohľad nad zdravotnou starostlivosťou (Centrálny register poistencov verejného zdravotného poistenia), Ministerstvo školstva, vedy, výskumu a športu SR (Rezortný informačný systém), Sociálna poisťovňa (Informačný systém), Úrad geodézie, kartografie a katastra SR (Informačný systém geodézie, kartografie a katastra), Úrad na ochranu osobných údajov SR, Generálne riaditeľstvo Zboru väzenskej a justičnej stráže (Informačný systém Evidencia obvinených a odsúdených)	
	Zdroj financovania:	Štatistický úrad SR	

Strategický cieľ 2: 
Harmonizovať údaj o počte obyvateľov v rôznych zdrojoch (v demografickej štatistike, obecnej evidencii a Registri fyzických osôb) 

Cieľom SODB 2021 je získať vzájomne prepojené, spoľahlivé, porovnateľné, unikátne údaje a informácie o stave spoločnosti, o jej demografických, sociálno-ekonomických a kultúrnych štruktúrach, o životných podmienkach obyvateľov a bývaní. K sčítaniu 2021 je potrebné preto pristupovať ako:
•	k požiadavkám na rešpektovanie medzinárodných a národných záväzkov a na akceptovanie relevantných potrieb používateľov údajov pri zvážení administratívnej záťaže obyvateľov Slovenskej republiky,
•	k rozhodnutiu zachovať čo najväčšiu porovnateľnosť údajov s údajmi získanými z predchádzajúcich sčítaní, pričom úroveň územného a klasifikačného detailu jednotlivých ukazovateľov bude výsledkom použitej metódy zberu údajov,
•	k výzve na vzájomnú harmonizáciu údajov demografickej štatistiky, registrov, prípadne evidencie obcí zameranej na zvyšovanie kvality výstupov.

Demografická štatistika v Slovenskej republike sa odvíja od výsledkov jednotlivých sčítaní obyvateľov. V období medzi dvoma sčítaniami je zaužívaný každoročný proces aktualizácie údaja o počte obyvateľstva bilancovaním jeho demografického pohybu.

Údaje o počte obyvateľov získané zo sčítania sú základom bilancie obyvateľstva v demografickej štatistike a ako také sú východiskom pri výpočte podielu dane z príjmov. Výrazne rozdielne hodnoty údaja o počte obyvateľov v existujúcich zdrojoch                                     (v demografickej štatistike, obecnej evidencii a Registri fyzických osôb) sú predmetom výhrad zástupcov obcí a miest; najmä v tejto súvislosti sa príprava SODB 2021 javí ako príležitosť na vytvorenie mechanizmu, ktorý umožní harmonizovať tento kľúčový ukazovateľ. 

1.	Navrhovaná aktivita/
opatrenie:	Zabezpečiť konsolidáciu údaja o počte obyvateľov                       v evidencii obcí a Registri fyzických osôb 
	
	Indikátor plnenia:	počet obcí s rozdielom v počte obyvateľov k údaju o počte obyvateľov v Registri fyzických osôb k 31. 12. 2020 	
	Termín plnenia:	2018 – 2020	
	Zodpovedný gestor:	Ministerstvo vnútra SR v spolupráci s mestami a obcami	
	Spolupracujúci subjekt:	Štatistický úrad SR	
	Zdroje financovania:	Ministerstvo vnútra SR v spolupráci s mestami a obcami 	
2.	Navrhovaná aktivita/
opatrenie:	Navrhnúť mechanizmus harmonizácie údaja o počte obyvateľov v Registri fyzických osôb a  demografickej štatistike 
	
	Indikátor plnenia:	štúdia	
	Termín plnenia:	2017	
	Zodpovedný gestor:	Štatistický úrad SR	
	Spolupracujúci subjekt:	Ministerstvo vnútra SR	
	Zdroj financovania:	Štatistický úrad SR 	

Strategický cieľ 3: 
Zabezpečiť územnú prípravu v súlade s požiadavkami integrovaného SODB 2021 

	SODB 2021 predpokladá integráciu údajov z viacerých zdrojov. Údaje, ktoré nie je možné zabezpečiť z registrov a administratívnych zdrojov, bude Štatistický úrad SR zisťovať priamo od obyvateľov. Štatistický úrad SR potrebuje mať preto k dispozícii v dostatočnom časovom predstihu detailný obraz o území, o jeho osídlení a objektoch, ktoré sa v priestore nachádzajú.

1.	Navrhovaná aktivita/
opatrenie:	Zabezpečiť aktuálne  mapové podklady územia SR 	
	Indikátor plnenia:	počet mapových vrstiev	
	Termín plnenia:	2020	
	Zodpovední gestori:	Úrad geodézie, kartografie a katastra SR, Slovenská agentúra životného prostredia	
	Spolupracujúci subjekt:	Štatistický úrad SR	
	Zdroje financovania:
	Úrad geodézie, kartografie a katastra SR, Slovenská agentúra životného prostredia (rozpočet SODB 2021)	
2.	Navrhovaná aktivita/
opatrenie:	Štúdia o dostupnosti priestorových informácií s osobitným zameraním na domy bez súpisných čísel 	
	Indikátor plnenia:	štúdia	
	Termín plnenia:	2018	
	Zodpovedný gestor:	Štatistický úrad SR 	
	Spolupracujúce subjekty:	Ministerstvo vnútra SR, Úrad geodézie, kartografie                    a katastra SR, Združenie miest a obcí Slovenska, Únia miest Slovenska	
	Zdroj financovania:	Štatistický úrad SR	
3.	Navrhovaná aktivita/
opatrenie:	Vytvoriť systém číslovania bytov v domoch 	
	Indikátory plnenia:	metodika, 
zoznam bytov s číslami	
	Termín plnenia:	2019	
	Zodpovedný gestor:	Štatistický úrad SR	
	Spolupracujúce subjekty:	Úrad geodézie, kartografie a katastra SR, Ministerstvo vnútra SR, Združenie miest a obcí Slovenska, Únia miest Slovenska	
	Zdroj financovania:	Štatistický úrad SR (rozpočet SODB 2021)	
4.	Navrhovaná aktivita/
opatrenie:	Zabezpečiť aktualizáciu základných sídelných jednotiek 	
	Indikátor plnenia:	zoznam aktuálnych základných sídelných jednotiek	
	Termín plnenia:	2019	
	Zodpovedný gestor:	Ministerstvo životného prostredia SR	
	Spolupracujúci subjekt:	Štatistický úrad SR	
	Zdroje financovania:	Ministerstvo životného prostredia SR	
5.	Navrhovaná aktivita/
opatrenie:	Zabezpečiť aktualizáciu častí obcí 	
	Indikátor plnenia:	zoznam aktuálnych častí obcí	
	Termín plnenia:	2019	
	Zodpovedný gestor:	Ministerstvo vnútra SR	
	Spolupracujúci subjekt:	Štatistický úrad SR	
	Zdroje financovania:	Ministerstvo vnútra SR	
Strategický cieľ 4: 
Účinne zohľadniť špecifiká vyplývajúce z charakteru obce pri príprave SODB 2021 
 
	Doterajšie skúsenosti zo sčítaní 2001 a 2011 poukazujú na prehlbujúce sa rozdiely v realizácii cenzov v rôznych typoch obcí. Rozdiely v sčítaní vo veľkých, malých, kompaktných a roztrúsených obciach sú natoľko výrazné, že nútia Štatistický úrad SR zvažovať uplatnenie viacerých spôsobov zberu údajov.  
 
	Z hľadiska veľkostných skupín obcí sčítanie vo veľkých obciach/mestách  významne ovplyvňuje anonymita obyvateľov. Zabezpečenie vykonania sčítania si bude preto vyžadovať rozsiahlejšiu spoluprácu a nové účinné nástroje. Je potrebné si tiež uvedomiť, že rastúca mobilita a rozpad tradičného vzťahu, „kde je práca, tam je i bývanie“ vedú k tomu, že do veľkých obcí/miest prichádzajú obyvatelia najmä za prácou a štúdiom, pričom zostávajú prihlásení na pobyt v iných obciach/mestách.  Problém je aj opačný, obyvatelia z veľkých miest sa sťahujú na vidiek, do zázemia mesta, ale trvalý pobyt si stále ponechávajú v meste. Ako nevyhnutné sa teda v prípade veľkých obcí/miest javí metodicky riešiť na jednej strane zabezpečenie úplnosti sčítania, čo je vzhľadom na posilňovanie už spomínanej anonymity obyvateľov mimoriadne náročné, a na druhej strane riešiť i možné duplicity (ak sa napr. obyvateľ sčíta aj v mieste trvalého bydliska).

	Z hľadiska typu osídlenia je podstatným faktorom kompaktnosť, resp. nekompaktnosť osídlenia. Vzhľadom na zámer realizovať zber údajov elektronicky je potrebné brať do úvahy fakt, že hoci hlasové a dátové mobilné elektronické komunikačné služby  sú už dostupné na väčšine územia Slovenska, podstatné je tiež zabezpečiť všeobecnú a funkčnú dostupnosť viacerých možných kanálov pre elektronické sčítanie.  

 	Sčítanie obyvateľov a domov v osídleniach marginalizovaných rómskych komunít si vzhľadom na ich sociálne a ekonomické vylúčenie tiež vyžiada osobitný prístup. Štatistický úrad SR predpokladá vo vyššej miere asistovaný prístup.
 
1.	Navrhovaná aktivita/
opatrenie:	Vypracovať štúdiu uskutočniteľnosti sčítania v obciach podľa ich veľkosti a charakteru vrátane odporúčaní na využitie týchto špecifík    
  	
	Indikátor plnenia:	štúdia uskutočniteľnosti	
	Termín plnenia:	2018	
	Zodpovedný gestor:	Štatistický úrad SR	
	Spolupracujúce subjekty:	Združenie miest a obcí Slovenska, Únia miest Slovenska 	
	Zdroje financovania:	Štatistický úrad SR	
2.	Navrhovaná aktivita/
opatrenie:	Realizácia odporúčaní štúdie uskutočniteľnosti	
	Indikátor plnenia:	počet aktivít	
	Termín plnenia:	2019 – 2020 	
	Zodpovední gestori:	Združenie miest a obcí Slovenska, Únia miest Slovenska 	
	Spolupracujúci subjekt:	Štatistický úrad SR	
	Zdroj financovania:	Štatistický úrad SR (rozpočet SODB 2021)	
3.	Navrhovaná aktivita/
opatrenie:	Poskytnúť podklady o výskyte a predpokladanej veľkosti osídlení marginalizovaných rómskych komunít
	
	Indikátor plnenia:	počet, výskyt a veľkosť osídlení marginalizovaných rómskych komunít (počet obyvateľov, počet obydlí)	
	Termín plnenia:	2018	
	Zodpovedný gestor:	Úrad splnomocnenca vlády SR pre rómske komunity 	
	Spolupracujúce subjekty:	Štatistický úrad SR, Združenie miest a obcí Slovenska, Únia miest Slovenska, Úrad splnomocnenca vlády SR pre národnostné menšiny	
	Zdroje financovania:	Úrad splnomocnenca vlády SR pre rómske komunity	

Strategický cieľ 5: 
Venovať zvýšenú pozornosť osobitným skupinám a skupinám obyvateľov, ktorých sčítanie si vyžiada špecifický prístup 

	Vzhľadom na požiadavku úplnosti sčítania obyvateľstva a jeho charakter Štatistický úrad SR odporúča venovať zvýšenú pozornosť v príprave SODB 2021 osobitným skupinám obyvateľstva a skupinám obyvateľov, ktorých sčítanie si z rôznych dôvodov vyžiada špecifický prístup.  

	Za osobitné skupiny obyvateľstva v sčítaní sa považujú najmä: 1) príslušníci ozbrojených síl v hromadných ubytovacích zariadeniach, 2) príslušníci ozbrojených síl pôsobiaci v zahraničných misiách, 3) príslušníci policajného zboru v hromadných ubytovacích zariadeniach, 4) príslušníci policajného zboru pôsobiaci v zahraničných misiách, 5) obyvatelia vo väzbe a výkone trestu odňatia slobody, 6) zamestnanci Ministerstva zahraničných vecí a európskych záležitostí SR na zastupiteľských úradoch a ich rodinní príslušníci, ktorí sa spolu s nimi zdržiavajú v zahraničí, 7) dlhodobo chorí umiestnení v zdravotníckych zariadeniach, 8) študenti zdržiavajúci sa v internátoch, 9) obyvatelia zariadení sociálnoprávnej ochrany detí a sociálnej kurately, 10) prijímatelia celoročnej pobytovej formy sociálnej služby v zariadeniach sociálnych služieb.

	Za skupiny obyvateľov, ktorých sčítanie si vyžiada špecifický prístup, sa považujú najmä: 1) ľudia bez domova, 2) marginalizované komunity, 3) obyvatelia so zdravotným postihnutím, 4) seniori vyšších vekových kategórií, 5) obyvatelia z hľadiska príslušnosti k národnosti alebo etniku so zreteľom na materinský jazyk (pre potreby národnej legislatívy).    

	Pri výbere skupín obyvateľov, ktorých sčítanie si vyžiada špecifický prístup, sa Štatistický úrad SR usiloval zohľadniť napr. komplikovanú situáciu ľudí bez domova a marginalizovaných komunít. Problémy s poskytovaním údajov na účely sčítania sa dajú očakávať aj v skupine obyvateľov so zdravotným postihnutím. Seniori predstavujú početnú a značne heterogénnu skupinu populácie. V rámci tejto skupiny treba prihliadať na ich vek, vzdelanie, rozdielne elektronické zručnosti a zdravotný stav. Kritérium príslušnosti k národnosti alebo etniku na zaradenie obyvateľov do skupiny, ktorej sčítanie si vyžiada špecifický prístup, bolo vybrané v súvislosti s naplnením zákona č. 184/1999 Z. z. o používaní jazykov národnostných menšín v znení neskorších predpisov, ktorého dikcia sa viaže priamo na výsledky sčítania obyvateľov, domov a bytov. 
 
	Prehĺbenie poznatkov o týchto skupinách obyvateľov prispeje k nastaveniu takých postupov, ktoré uľahčia ich sčítanie a zabezpečia získanie predpísaných údajov v požadovanej kvalite čo najjednoduchším spôsobom.

1.	Navrhovaná aktivita/
opatrenie:	Spracovať spôsob elektronického sčítania osobitných skupín obyvateľstva 	
	Indikátor plnenia:	metodický pokyn	
	Termín plnenia:	2019	
	Zodpovedný gestor:	Štatistický úrad SR	
	Spolupracujúce subjekty:	Ministerstvo obrany SR, Ministerstvo vnútra SR, Ministerstvo spravodlivosti SR, Ministerstvo zahraničných vecí a európskych záležitostí SR, Ministerstvo zdravotníctva SR, Ministerstvo školstva, vedy, výskumu a športu SR, Ministerstvo práce, sociálnych vecí a rodiny SR, Generálne riaditeľstvo Zboru väzenskej a justičnej stráže, vyššie územné celky 	
	Zdroj financovania:	Štatistický úrad SR (rozpočet SODB 2021)	
2.	Navrhovaná aktivita/
opatrenie:	Zabezpečiť prípravu elektronického sčítania osobitných skupín obyvateľstva	
	Indikátor plnenia:	počet aktivít	
	Termín plnenia:	2020	
	Zodpovedný gestor:	Štatistický úrad SR	
	Spolupracujúce subjekty:	Ministerstvo obrany SR, Ministerstvo vnútra SR, Ministerstvo spravodlivosti SR, Ministerstvo zahraničných vecí a európskych záležitostí SR, Ministerstvo zdravotníctva SR, Ministerstvo školstva, vedy, výskumu a športu SR, Ministerstvo práce, sociálnych vecí a rodiny SR, Generálne riaditeľstvo Zboru väzenskej a justičnej stráže, vyššie územné celky 	
	Zdroj financovania:	Štatistický úrad SR (rozpočet SODB 2021)	
3.	Navrhovaná aktivita/
opatrenie:	Spracovať spôsob elektronického sčítania obyvateľov, ktorých sčítanie si vyžiada špecifický prístup 	
	Indikátor plnenia:	metodický pokyn	
	Termín plnenia:	2019	
	Zodpovedný gestor:	Štatistický úrad SR	
	Spolupracujúce subjekty:	Ministerstvo práce, sociálnych vecí a rodiny SR, Ministerstvo vnútra SR, Úrad splnomocnenca vlády SR pre rómske komunity, Úrad splnomocnenca vlády SR pre rozvoj občianskej spoločnosti, Ministerstvo školstva, vedy, výskumu a športu SR, Ministerstvo zahraničných vecí a európskych záležitostí SR, Ministerstvo spravodlivosti SR, Ministerstvo obrany SR, Združenie miest a obcí Slovenska, Únia miest Slovenska, vyššie územné celky	
	Zdroj financovania:	Štatistický úrad SR (rozpočet SODB 2021)	
4.	Navrhovaná aktivita/
opatrenie:	Pripraviť metodiku sčítania obyvateľov z hľadiska ich príslušnosti k národnosti alebo etniku so zreteľom na materinský jazyk	
	Indikátory plnenia:	expertná pracovná skupina, 
metodika	
	Termín plnenia:	2018	
	Zodpovední gestori:	Úrad splnomocnenca vlády SR pre národnostné menšiny, Štatistický úrad SR	
	Spolupracujúce subjekty:	Úrad splnomocnenca vlády SR pre rómske komunity, Úrad vlády SR, Ministerstvo školstva, vedy, výskumu a športu SR, Ministerstvo vnútra SR 	
	Zdroje financovania:	Úrad splnomocnenca vlády SR pre národnostné menšiny, Štatistický úrad SR	

Strategický cieľ 6: 
Zabezpečiť prístup k elektronickému sčítaniu obyvateľov, domov a bytov

	SODB 2021 bude elektronickým sčítaním. Pri jeho príprave Štatistický úrad SR využije skúsenosti z realizácie prvého elektronického sčítania v SR v roku 2011. Tieto skúsenosti potvrdzujú, že elektronické sčítanie:
•	je prostriedkom na zníženie administratívnej záťaže obyvateľov,
•	zrýchľuje spracovanie údajov, t. j. skracuje ich cestu ku koncovému používateľovi, 
•	dokáže eliminovať viaceré riziká, ktoré pri zbere údajov môžu vzniknúť.
   
Elektronické sčítanie, ak má byť úspešné, musí byť jednoduché, bezpečné a dostupné obyvateľovi v každom okamihu, keď sa rozhodne splniť si zákonnú povinnosť. Očakáva sa využitie multikanálového prístupu ako jednej z priorít  informatizácie verejnej správy. Predpokladá sa, že multikanálovosť (rozšírenie dostupných e-služieb o sčítanie) by mohla pozitívne ovplyvniť kvalitu údajov, ktoré sa budú získavať od obyvateľov.    

Z tohto hľadiska je potrebné pamätať aj na skupiny obyvateľov, ktoré budú potrebovať asistenciu pri elektronickom sčítaní, napr. z dôvodu, že nemajú potrebné elektronické zručnosti, chýba im prístup na internet, resp. nemajú počítač ani iné zariadenie vhodné na elektronické sčítanie. 
 
Koncepcia elektronického sčítania bude výstupom zo štúdie o možnostiach elektronického zberu údajov od obyvateľov. Rozpracuje spôsob sčítavania obyvateľov vrátane spôsobu, ako získať požadované údaje od tých obyvateľov, ktorí e-formulár/e-formuláre nevyplnia v predpísanom čase.

Samostatnou otázkou súvisiacou s integrovaným elektronickým sčítaním je ochrana údajov. Vzhľadom na to, že Štatistický úrad SR plánuje v cenze 2021 využiť údaje z viacerých zdrojov (od obyvateľov, z vybraných registrov a administratívnych zdrojov), za mimoriadne dôležitú považuje transparentnosť integrovaného sčítania od jeho prípravy až po realizáciu. Už v príprave elektronického sčítania chce preto v spolupráci s Úradom na ochranu osobných údajov SR nastaviť všetky procesy tak, aby sa predišlo prípadným nedorozumeniam, ktoré by mohli negatívne ovplyvniť postoj verejnosti k sčítaniu.        

1.	Navrhovaná aktivita/
opatrenie:	Vypracovať štúdiu elektronického zberu údajov od obyvateľov 	
	Indikátor plnenia:	štúdia	
	Termín plnenia:	2019	
	Zodpovedný gestor:	Štatistický úrad SR	
	Spolupracujúce subjekty:	Úrad podpredsedu vlády SR pre investície a informatizáciu, Úrad vlády SR (prostredníctvom Národnej agentúry pre sieťové a elektronické služby), Ministerstvo vnútra SR	
	Zdroje financovania:	Štatistický úrad SR (rozpočet SODB 2021)	
2.	Navrhovaná aktivita/
opatrenie:	Zabezpečiť ochranu osobných údajov v rámci prípravy elektronického sčítania obyvateľov	
	Indikátor plnenia:	počet konzultácií, stanovísk	
	Termín plnenia:	2017 – 2020 	
	Zodpovedný gestor:	Úrad na ochranu osobných údajov SR	
	Spolupracujúci subjekt:	Štatistický úrad SR	
	Zdroje financovania:	Úrad na ochranu osobných údajov SR	

Strategický cieľ 7: 
Pripraviť návrh zákona o SODB 2021, ktorý zohľadní požiadavky integrovaného SODB 2021 v Slovenskej republike 

Sčítanie obyvateľov, domov a bytov je jediné štatistické zisťovanie, ktorého obsah, rozsah a spôsob vykonania ustanovuje zákon. Takýto postup garantuje sčítaniu osobitné postavenie najmä preto, že má nielen štatistický, ale aj celospoločenský význam.   

Zákon o SODB 2021 musí byť pripravený v súlade s európskou i národnou  legislatívou pre oblasť štatistiky. Akékoľvek dodatky nad rámec právnych predpisov obsiahnutých v európskej a národnej legislatíve predstavujú pre sčítanie reálnu hrozbu. Zákon by mal odrážať aktuálny stav spoločnosti. Je potrebné, aby akceptoval fakt, že zodpovednosť za vykonanie SODB 2021 nesie Slovenská republika. V zákone musí byť zakotvené, že SODB 2021 riadi Štatistický úrad SR, ktorý touto úlohou poverila vláda Slovenskej republiky. Vzhľadom na to, že prvé integrované sčítanie v SR presahuje rámec Štatistického úradu SR, súčasťou zákona o SODB 2021 bude aj konkrétnejšie vymedzenie úloh a zodpovednosti spolupracujúcich subjektov za ich plnenie.
 
Osobitnou otázkou pri tvorbe zákona sú prípadné sankcie za neposkytnutie údajov na účely sčítania. Zákon o sčítaní v roku 2001 a 2011 so sankciami nepočítal. Vzhľadom na skúsenosti z realizácie sčítania v roku 2011 je potrebné starostlivo zvážiť prípadné zavedenie sankcií vo vzťahu k obyvateľom. Ak zákon ustanoví sankcie za neposkytnutie údajov na účely sčítania, súčasne musí ustanoviť druh sankcií, podmienky ich uplatňovania a orgán príslušný na ich vymáhanie.  

1.	Navrhovaná aktivita/                opatrenie:	Aktívne participovať na príprave návrhu zákona                          o integrovanom SODB 2021 v Slovenskej republike	
	Indikátor:	návrh zákona	
	Termín plnenia:	2019	
	Zodpovedný gestor:	Štatistický úrad SR	
	Spolupracujúce subjekty:	Ministerstvo vnútra SR, Ministerstvo zahraničných vecí a európskych záležitostí SR, Ministerstvo zdravotníctva SR, Ministerstvo dopravy a výstavby SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo životného prostredia SR, Ministerstvo školstva, vedy, výskumu a športu SR, Ministerstvo kultúry SR, Ministerstvo obrany SR, Úrad podpredsedu vlády SR pre investície a informatizáciu, Úrad vlády SR, Úrad geodézie, kartografie a katastra SR, Úrad splnomocnenca vlády SR pre rómske komunity, Úrad splnomocnenca vlády SR pre národnostné menšiny, Úrad splnomocnenca vlády SR pre rozvoj občianskej spoločnosti, Združenie miest a obcí Slovenska, Únia miest Slovenska, Úrad na ochranu osobných údajov SR, vyššie územné celky    	
	Zdroj financovania:	Štatistický úrad SR (rozpočet SODB 2021)	
      
Strategický cieľ 8:
Prezentovať sčítanie ako vec verejnú s dôrazom na jej celospoločenský prínos

Vhodne načasované informovanie o SODB 2021, ako aj  vhodne zvolené kanály a prostriedky na realizáciu zámeru môžu výrazne ovplyvniť formovanie postojov verejnosti k tomuto štatistickému zisťovaniu. Vzťah obyvateľov k cenzu, hodnotenie jeho zmyslu a prínosu pre poznanie spoločenských procesov, resp. pre ich život je podmienený praktickým využívaním štatistických produktov, ale aj celkovou znalosťou štatistickej problematiky a jej previazanosťou na spoločenské potreby. Predpokladá to dlhodobé postupné formovanie štatistického povedomia rôznych skupín obyvateľstva. 

Komunikácia s verejnosťou si vyžaduje mimoriadnu pozornosť už v prípravnej fáze SODB 2021. Bude potrebné kvalifikovane, pravdivo, presvedčivo, zaujímavo a najmä zrozumiteľne priblížiť širokej verejnosti koncepciu SODB 2021 s dôrazom na očakávané zmeny spojené s prvým integrovaným sčítaním a z nich vyplývajúce povinnosti, vysvetľovať význam sčítania a možnosti, ktoré poskytnú jeho výsledky.
 
Štatistický úrad SR predpokladá, že vysvetľujúca kampaň bude jednoduchým spôsobom  objasňovať význam získaných údajov. Pred samotným sčítaním by mala mať formu produktovej kampane s dôrazom na relevantné poskytovanie údajov a vysvetľovanie ich významu z hľadiska ďalšieho využitia v občianskom živote. Je potrebné, aby súčasťou kampane bezprostredne pred zberom údajov bolo aj vysvetľovanie spôsobov a foriem elektronického sčítania a správne používanie aplikácií určených na elektronické sčítanie. Kampaň by nemala obchádzať ani prvky bezpečnosti a zaručenej ochrany údajov získaných  zo sčítania.  

Vzhľadom na dôležitosť úloh, ktoré pri sčítaní plní územná samospráva, je potrebné  v prípravnej fáze SODB 2021 zvážiť aj informačnú predkampaň pre mestá a obce, osobitne v členení pre starostov a primátorov ako politických predstaviteľov územnej samosprávy a osobitne pre výkonných zamestnancov samosprávy. Poslaním tejto informačnej predkampane by mala byť príprava na plnenie úloh, ktoré samospráve vyplynú zo zákona o SODB 2021, a ich vysvetľovanie s cieľom získať predstaviteľov samosprávy na partnerskú spoluprácu.   

Prvé integrované sčítanie obyvateľov, domov a bytov v Slovenskej republike môže byť úspešné len ako vec verejná. Predpokladom na to v oblasti komunikácie je zosúlaďovanie výstupov o príprave a realizácii SODB 2021 v rámci celej verejnej správy a ich koordinácia na základe vopred dohodnutých pravidiel. 

1.	Navrhovaná aktivita/
opatrenie:	Spracovať koncepciu komunikácie (s verejnosťou, médiami, so zástupcami obcí a miest)   	
	Indikátor plnenia:	koncepcia	
	Termín plnenia:	2017	
	Zodpovedný gestor:	Štatistický úrad SR	
	Spolupracujúce subjekty:	Ministerstvo vnútra SR, Ministerstvo zahraničných vecí a európskych záležitostí SR, Ministerstvo zdravotníctva SR, Ministerstvo dopravy a výstavby SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo životného prostredia SR, Ministerstvo školstva, vedy, výskumu a športu SR, Ministerstvo kultúry SR, Ministerstvo obrany SR, Úrad podpredsedu vlády SR pre investície a informatizáciu, Úrad vlády SR, Úrad geodézie, kartografie a katastra SR, Úrad splnomocnenca vlády SR pre rómske komunity, Úrad splnomocnenca vlády SR pre národnostné menšiny, Úrad splnomocnenca vlády SR pre rozvoj občianskej spoločnosti, Združenie miest a obcí Slovenska, Únia miest Slovenska, Úrad na ochranu osobných údajov SR, vyššie územné celky	
	Zdroj financovania:	Štatistický úrad SR	
2.	Navrhovaná aktivita/
opatrenie:	Koordinovať zosúladenie komunikačných výstupov všetkých zainteresovaných štátnych inštitúcií a samosprávy o príprave a realizácii SODB 2021	
	Indikátory plnenia:	pravidlá komunikácie, 
počet zosúladených komunikačných výstupov o príprave a realizácii SODB 2021	
	Termín plnenia:	2017 – 2020 	
	Zodpovedný gestor:	Štatistický úrad SR	
	Spolupracujúce subjekty:	Ministerstvo vnútra SR, Ministerstvo zahraničných vecí a európskych záležitostí SR, Ministerstvo zdravotníctva SR, Ministerstvo dopravy a výstavby SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo životného prostredia SR, Ministerstvo školstva, vedy, výskumu a športu SR, Ministerstvo kultúry SR, Ministerstvo obrany SR, Úrad podpredsedu vlády SR pre investície a informatizáciu, Úrad vlády SR, Úrad geodézie, kartografie a katastra SR, Úrad splnomocnenca vlády SR pre rómske komunity, Úrad splnomocnenca vlády SR pre národnostné menšiny, Úrad splnomocnenca vlády SR pre rozvoj občianskej spoločnosti, Združenie miest a obcí Slovenska, Únia miest Slovenska, Úrad na ochranu osobných údajov SR, vyššie územné celky	
	Zdroj financovania:	Štatistický úrad SR